b'\n_START_ARTICLE_\nBranduolin\xc4\x97 j\xc4\x97gain\xc4\x97\n_START_SECTION_\nIstorija\n_START_PARAGRAPH_\n1942\xc2\xa0m. gruod\xc5\xbeio 2 d. vadovaujant Enrico Fermi \xc4\x8cikagoje (JAV) buvo paleistas pirmasis pasaulyje branduolinis reaktorius Chicago Pile-1. \xc5\xa0is eksperimentas buvo dalis Manheteno projekto. Tiesa, sav\xc4\x99s palaikan\xc4\x8dios grandinin\xc4\x97s branduolin\xc4\x97s reakcijos demonstravimas truko tik 33 minutes, kol reaktorius pasiek\xc4\x97 kritin\xc4\x99 situacij\xc4\x85, ir buvo sustabdytas._NEWLINE_Pirmoji eksperimentin\xc4\x97 branduolin\xc4\x97 j\xc4\x97gain\xc4\x97 EBR-I, gaminusi elektr\xc4\x85, buvo paleista 1951\xc2\xa0m. gruod\xc5\xbeio 20 d. dykumoje Aidaho valstijoje, JAV. Tuo metu ji gamino tiek energijos, jog pakako u\xc5\xbedegti keturioms 200 vat\xc5\xb3 lemput\xc4\x97ms. Liepos 17 d. 1955\xc2\xa0m. Arco miestas tapo pirmuoju JAV ap\xc5\xa1viestu elektra, gaminta i\xc5\xa1 branduolin\xc4\x97s energijos._NEWLINE_Pirm\xc4\x85 komercin\xc4\x99 j\xc4\x97gain\xc4\x99 1954\xc2\xa0m. bir\xc5\xbeelio 27 d. Obninske pastat\xc4\x97 Taryb\xc5\xb3 S\xc4\x85junga. Obninsko branduolin\xc4\x97 j\xc4\x97gain\xc4\x97 gamino apie 5 megavatus elektros energijos ir 10 met\xc5\xb3 buvo vienintel\xc4\x97 tokio tipo elektrin\xc4\x97 visoje Taryb\xc5\xb3 S\xc4\x85jungoje.\n_START_SECTION_\nVeikimo principas\n_START_PARAGRAPH_\nBranduoliniuose reaktoriuose vykstant branduoli\xc5\xb3 dalijimosi reakcijai, i\xc5\xa1siskyrusi \xc5\xa1ilumin\xc4\x97 energija \xc5\xa1ilumne\xc5\xa1iu tiesiogiai arba per \xc5\xa1ilumokai\xc4\x8dius perduodama elektrin\xc4\x97s turbinoms. Tiesioginio perdavimo atveju branduolinis reaktorius turi vien\xc4\x85 \xc5\xa1ilumne\xc5\xa1io cirkuliacijos kont\xc5\xabr\xc4\x85, perduodant energij\xc4\x85 per \xc5\xa1ilumokai\xc4\x8dius\xc2\xa0\xe2\x80\x93 du arba tris kont\xc5\xabrus. Branduolin\xc4\x97s reakcijos metu i\xc5\xa1siskyrusi \xc5\xa1ilumin\xc4\x97 energija yra paver\xc4\x8diama elektros energija. Branduoliniuose reaktoriuose \xc4\xafrengiama biologin\xc4\x97s apsaugos, valdymo, avarinio au\xc5\xa1inimo, energijos generavimo ir tankio pasiskirstymo kontrol\xc4\x97s, kanal\xc5\xb3 au\xc5\xa1inimo ir sandarumo, vandens debito kontrol\xc4\x97s ir reguliavimo, kuro element\xc5\xb3 sandarinimo kontrol\xc4\x97s sistemos.\n_START_SECTION_\nLietuvoje\n_START_PARAGRAPH_\nLietuvoje nuo 1983\xc2\xa0m. gruod\xc5\xbeio 31 d. iki 2009\xc2\xa0m. gruod\xc5\xbeio 31 d. veik\xc4\x97 Ignalinos atomin\xc4\x97 elektrin\xc4\x97, tur\xc4\x97jusi du did\xc5\xbeiausius pasaulyje reaktorius. Per 26 eksploatavimo metus Ignalinos AE pagaminta 307,9 milijard\xc5\xb3 kilovatvaland\xc5\xbei\xc5\xb3 elektros energijos.'